In hierdie artikel ondersoek ons die missionêre moontlikhede van die tweedelige boek Esra-Nehemia. Ons stel dat die geskrewe woord van God 'n hervormende krag in die samelewing is deur die bemiddeling van die kerk. Dit impliseer dat geestelike vernuwing sosiale rekonstruksie voorafgaan. Ons doen historiese, kanoniese en eksegetiese ondersoek na die boek om 'n grondslag te lê vir 'n missiologiese beskouing van die resultate van hierdie ekskursie in die Bybelwetenskapveld. Ons sluit af met die formulering van missionêre gevolgtrekkings om te dien as wegwysers vir die ontwikkeling van 'n toepaslike sendingsteologie.